Il-Qorti Kriminali ddikjarat li l-istqarrijiet ta' żewġ irġiel akkużati bil-qtil ta' Albert Brian Rosso, huma invalidi, u għandhom jitneħħew minn evidenza. L-akkużati, Anthony Bugeja u Piero Di Bartolo, li qegħdin jistennew biex jgħaddu ġuri, jinsabu akkużati bil-qtil wara argument li nqala' bejn il-vittma u Bugeja fuq dgħajsa tas-sajd. Il-Qorti semgħet kif fl-10 ta' Ottubru tal-2005, Rosso mar għax-xogħol, u wara mar jiltaqa' ma' persuna li kien fi sħab magħha, u li wara Rosso ġie rrappurtat nieqes. L-imputati ġew arrestati u mixlija b'akkużi oħra, fosthom omiċidju volontarju, li kienu fil-pussess ta' arma tan-nar, u li ħelsu mill-kadavru tal-vittma. Il-Prosekuzzjoni qalet li l-argument seħħ quddiem id-dar ta' Bugeja f'Marsaxlokk minħabba problemi fid-dgħajsa tas-sajd. Intqal ukoll li allegatament, Bugeja spara u qatel lil Rosso, u flimkien ma' Di Bartolo, ħelsu mill-ġisem mejjet fil-Freeport. Il-kadavru baqa' qatt ma nstab. Il-Qorti rrimarkat li Bugeja kien ta tliet stqarrijiet, filwaqt li Di Bartolo kien ta erba' stqarrijiet. Id-dikjarazzjonijiet kollha ttieħdu fl-2005 u għalhekk saru mingħajr assistenza legali. Dak iż-żmien, kull persuna taħt interrogazzjoni ma kellhiex id-dritt li jkollha avukat preżenti magħha. Wara li qrat l-istqarrijiet, il-Qorti qalet li kien hemm possibbiltà ta' preġudizzju fil-konfront tal-akkużati bl-Imħallef Consuelo Scerri Herrera tistqarr li l-istqarrijiet tal-akkużati, flimkien ma' referenzi għalihom, huma invalidi. L-Imħallef ordnat ukoll li l-istqarrijiet jitneħħew mill-atti tal-kawża. L-avukati Franco Debono, Arthur Azzopardi u Andy Ellul qegħdin jirrappreżentaw lil Bugeja filwaqt li l-avukat Roberto Montalto qiegħed jirrappreżenta lil Di Bartolo. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook